Polisieman veg om lewe ná aanval op hoofwegGenl. Bheki Cele besoek die beseerde polisieman in die hospitaal. (Foto: Facebook / Saps) Genl. Bheki Cele, minister van polisie, het Vrydag besoek afgelê by die Johannesburgse hospitaal waar ŉ lid van die polisie se blitspatrollie tans om sy lewe veg. Konst. Vusi Nhlapo (33) en sy kollega ao. Mokgadi Joseas Mpepe (53) is Maandag op die N12 in Gauteng aangeval terwyl hulle aan diens was. Mpepe is noodlottig gewond. Volgens inligting van die polisie was lede van die polisie se honde-eenheid Maandag besig om die N12-hoofweg tussen Delmas en Daveyton te patrolleer toe hulle ŉ polisievoertuig langs die pad sien staan het. “By nadere ondersoek kom hulle toe op Mpepe se lewelose liggaam in die voertuig af. Nhlapo was bewusteloos en moes per helikopter na die hospitaal geneem word,” lui ŉ verklaring deur die polisie. Mpepe se dienspistool en boeie word vermis. Die twee is skynbaar deur onbekende aanvallers oorrompel en geskiet tydens die uitvoering van hul pligte. Cele het Vrydag ook Mpepe se familie besoek om sy medelye te betuig.